Iohannis, întrebat dacă își dorește să fie președintele Consiliului European: ”Nu cred că e momentul să comentăm zvonuri”

Președintele Klaus Iohannis a refuzat să comenteze informația privind posibila sa numire în funcția de președinte al Consiliului European. ”Nu cred că e bine să comentăm zvonuri. Începem o negociere pentru postul de președinte al Comisiei Europene”, a spus Iohannis când a fost întrebat de un ziarist străin la Bruxelles despre aceste informații.

Președintele a discutat cu ziariștii înainte de ședința Consiliului European de joi de la Bruxelles, unde va avea loc o negociere între șefii de stat și de guvern pentru agrearea viitorului președinte al Comisiei Europene.

Financial Times a scris la începutul acestei săptămâni că Iohannis se numără printre favoriții în cursa pentru funcția de președinte al Consiliului European, alături de premierii liberali din Belgia și Luxemburg, Charles Michel și Xavier Bettel, sau premierul socialist din Portugalia, Antonio Costa.

Dialogul complet:

Rep: ”Cât de mult vă place la Bruxelles? Ați lua în considerare o mutare permanentă, pentru că sunt persoane care au spus că ar fi bine să vă avem ca Președinte al Consiliului European?

Klaus Iohannis: Dacă aceasta este opinia cuiva, este în regulă, dar nu cred că este momentul să comentăm zvonuri. Am început negocieri pentru poziția de Președinte al Comisiei Europene și nu avem deocamdată progres suficient în aceste negocieri, așa că trebuie să mai așteptăm și să urmărim cum evoluează discuția astăzi, posibil mâine, posibil la finalul săptămânii viitoare. Suntem în faza negocierilor politice. Este prea devreme să spunem că va fi acesta, sau acela, sau altul. Să sperăm că toți vor fi de acord să avem negocieri rapide, pentru a avea cât mai repede numele pentru aceste poziții. Acesta ar fi cel mai bun rezultat – să negociem intens, dar să finalizăm aceste discuții într-o perioadă decentă de timp”.

Sursa: Inquam Photos/ Autor: Ovidiu Dumitru Matiu